Beurtkrag wink eerste keer in wekeEskom vra verbruikers om krag spaarsamig te gebruik weens groot druk op die netwerk. (Argieffoto: Mujahid Safodien/AFP) Eskom het Donderdag gewaarsku dat beurtkrag op kort kennisgewing ingestel kan word aangesien die elektrisiteitstelsel tans onder groot druk verkeer. Intussen het die kragreus ook dienslewering in sommige geweldgeteisterde gebiede in Gauteng onttrek ná afloop van gewelddadige protesoptogte in dié provinsie. Luidens ŉ verklaring wat Donderdag deur Eskom uitgereik is, het vier kragopwekkingseenhede by die Tutuka-, Medupi- en Majuba-kragstasies die gees gegee. Eskom het Donderdagaand met herstelwerk aan dié eenhede begin. ŉ Eenheid by die Lethabo-kragstasie is ook buite werking terwyl herstelwerk gedoen word. Eskom sê hoewel die stelsel tans in goeie werking is, sal hy genoop wees om beurtkrag vir die eerste keer sedert 22 Julie in te stel indien kapasiteit verminder. “Ons doen ŉ beroep op verbruikers om krag spaarsamig te gebruik.” Inwoners van sekere gebiede in Gauteng kan bykomende kragonderbrekings verwag, nadat Eskom se werknemers vandeesweek met klippe bestook en verhoed is om toegang tot Eskom se kantore in Diepkloof, Ga-Rankuwa, Mnandi, Robinson en die Zoma-kliëntenetwerksentrum (CNC) te verkry. Betogers het ook paaie versper en bande gebrand. “Dié aktiwiteite benadeel Eskom se vermoë om kragtoevoer na geraakte gebiede te herstel,” sê Mashangu Xivambu, senior bestuurder by Eskom. Xivambu sê lede van verskeie gemeenskappe in dié en ander betrokke gebiede peuter met kragmeters, maak onwettige kragkoppelings en beskadig elektrisiteitsinfrastruktuur wat tot sporadiese kragonderbrekings lei. Sodanige onwettige aktiwiteite oorlaai kragtoerusting wat gevolglik aan die brand slaan of ontplof en verbruikers sonder krag laat. “Om ons werknemers en kontrakteurs te intimideer, gevange te hou en hulle lewe te bedreig is betreurenswaardig. “Ons sal aanhou om werknemers uit lewensbedreigende omstandighede te onttrek totdat ons meen dit is veilig om bedrywighede in dié gebiede te hervat.” Xivambu sê dit kos Eskom baie geld en hulpbronne om krag aan “onwettige verbruikers” te voorsien. Eskom sê hy het ŉ verantwoordelikheid om sy bates te beskerm en volhoubaarheid van bedrywighede te verseker.